b"\n_START_ARTICLE_\nThe New York Times\n_START_SECTION_\nStil\n_START_PARAGRAPH_\nAvisen benytter fullformat. I artiklene brukes vanligvis h\xc3\xb8flighetsform framfor bare etternavn ved omtale av personer (unntatt i sportsseksjonen). Overskriftene har tradisjonelt v\xc3\xa6rt ordrike, ofte ledsaget av forklarende underoverskrifter, men dette er noe avisen n\xc3\xa5 beveger seg bort i fra. Andre eksempler p\xc3\xa5 Times' konservative stil er den sene overgangen fra seks til \xc3\xa5tte spalter og motviljen mot fargefotografier \xe2\x80\x93 det f\xc3\xb8rste forsidebildet i farger kom 16. oktober 1997. De dagene avisen ikke har et st\xc3\xb8rre f\xc3\xb8rstesideoppslag plasseres den viktigste saken oftest i forsidens \xc3\xb8vre h\xc3\xb8yre spalte._NEWLINE_Overskriftene er satt i ulike variasjoner av Cheltenham, mens br\xc3\xb8dteksten er satt i 8,7 punkts Imperial.\n_START_SECTION_\nRedaksjonell profil\n_START_PARAGRAPH_\nNew York Times' motto \xc2\xabAll the News That's Fit to Print\xc2\xbb st\xc3\xa5r trykt p\xc3\xa5 forsiden, og avisen regnes gjerne som en journalistisk standard (\xc2\xabNewspaper of record\xc2\xbb) i USA, hva som ogs\xc3\xa5 avspeiler seg i at den gjennom tidene har mottatt over 120 Pulitzerpriser, langt flere enn noen annen nyhetsorganisasjon._NEWLINE_Leserkretsen heller mot den liberale siden i det amerikanske politiske spektrum, if\xc3\xb8lge en unders\xc3\xb8kelse som ble foretatt av det uavhengige Pew Research Center i 2014. En unders\xc3\xb8kelse som ble foretatt av den konservative meningsm\xc3\xa5lingsinstitusjonen Rasmussen Reports i 2007 viste at 40\xc2\xa0prosent av informantene mente avisen helte mot liberale synspunkter, mens 11\xc2\xa0 prosent mente den l\xc3\xa5 n\xc3\xa6rmere konservative holdninger og 20\xc2\xa0 prosent syntes den opptr\xc3\xa5dte n\xc3\xb8ytralt overfor begge sider. P\xc3\xa5 den annen side er avisen fra liberalt hold blitt beskyldt for \xc3\xa5 fremme h\xc3\xb8yreorienterte holdninger spesielt innenfor utenrikspolitiske sp\xc3\xb8rsm\xc3\xa5l._NEWLINE_Den redaksjonelle profilen blir gjerne oppfattet som liberal i nasjonal kontekst."